**Tisztelt Képviselő-Testület!**

A Litéri Települési Értéktár Bizottság (továbbiakban Bizottság) 2016. évben több tervet előirányozott 2017. évi megvalósításra, amely a Bizottság alapvető tevékenységét jelentő történeti, épített, kulturális és természeti értékeik felderítésén, gyűjtésén és a beérkező javaslatok elbírálásán túl, az Értéktárba már felvett javaslatok népszerűsítését is célul tűzte ki. Utóbbi feladatunkra koncentrálva két programot kezdett a Bizottság, már az év elejétől kidolgozni: egy általános iskolai helytörténeti vetélkedőt a helyi diákok körében, valamint egy értéktári előadás-sorozatot.

A terveink lebonyolításának szervezését már egy februári, majd márciusi bizottsági értekezleten kívántam volna elindítani, ami sajnos a bizottság tagjainak elfoglaltságai miatt elmaradt, így csak nem hivatalos egyeztetésekkel folyt a szervező munka. Végül az őszi iskolakezdést megelőzően, 2017. augusztus 29-én ült össze a Bizottság az iskolai vetélkedővel kapcsolatos szervezőmunka konkrétumainak egyeztetésére. A Bizottság ezen értekezletén, illetve a Litéri Református Általános Iskola igazgatójával, történelemtanárával és pedagógiai asszisztensével tárgyalva 2017. október 26-ra tűztük ki az egyébként kétfordulós vetélkedő döntőjét és díjkiosztó rendezvényét. A dátum a 2017. évi 500 éves reformációs emlékévre és emléknapra is utalt, amely jól összhangban volt a község 935 éves fennállásával, valamint az újjátelepülés 285. évfordulójával. A vetélkedő során a diákoknak első körben, közel egy hónapos határidővel egy helytörténeti falubejárós kellett kitölteniük, amelyhez a község történeti jelentőségű pontjaihoz kellett ellátogatniuk, amelyet fotókkal is dokumentálniuk kellett. A második forduló megrendezésére a litéri Ertl Pálné Művelődési Házban került sor a fenti napon, 14 órai kezdettel, amely során a diákok csapatainak egy-egy jelenetet kellett előadniuk a falu történelméből, amelyet a zsűri értékelt. Ezután a népszerű Honfoglaló nevű kvízjáték mintájára készített játékban mérettettek meg a csapatok, amelyben Magyarország megyéi helyett Litér történelmi részeit és dűlőit kellett tudásukkal meghódítaniuk. A vetélkedőn az iskolai vezetés jóvoltából a résztvevő csapatokon túl a teljes felső tagozatos osztályok részt vettek hallgatóként és szurkolóként. A vetélkedő mindkét fordulója nagyon pozitív visszhangot eredményezett mind a község, mind a diákok részéről. A nyerteseket tortával oklevéllel, arany-, ezüst- és bronzéremmel jutalmaztuk. Azonban a vetélkedő minden résztvevőjét szerettük volna jutalmazni a jeles évfordulók kapcsán, így 2018 késő tavaszán vagy nyarán szeretnénk elvinni a mindössze 20 diákot Sárvárra a vármúzeum megtekintésére, valamint az élményfürdőbe való kikapcsolódásra. Ehhez a Bizottság nevében is kérem a tisztelt Képviselő-testületet költségvetési kérelmünk jóváhagyására és támogatására.

Az iskolai vetélkedőn túl a litéri felnőtt lakosság körében is szerettük volna népszerűsíteni Értéktárunkat, így életre hívtuk az Értéktári Esték című rendezvénysorozatot. Az előadások és beszélgetések az Értéktárba eddig bekerült helyi értékeket kívánta bemutatni, illetve további javaslatok gyűjtése is célunk, hiszen a helyi Értéktár egy folyamatosan bővülő gyűjtést jelent. A rendezvénysorozat egy bevezető témával indult október 18-án, amelyet jómagam tartottam Családfakutatás, a családi múlt értékeinek őrzése címmel. Ezen előadás célja a társadalom legelemibb egységéből, a családból származó értékek gyűjtésének fontosságát kívánta bemutatni az érdeklődőknek. A következő előadás és beszélgetés november 15-én Szőlőtermesztés és borkultúra Litéren címmel zajlott, amely egy történelmi áttekintést nyújtott Litér és a szőlő kapcsolatáról az ókortól napjainkig. Az előadást szintén én tartottam, majd Kondics István, a Bizottság tagja és helyi szőlősgazda mesélt érdekességeket a sólyi szőlőhegy mai szőlőtermesztésének módszereiről, helyzetéről. Az előadásokat beszélgetés követte, amely során a nagyszámú érdeklődők kérdéseiket, saját történeteiket mondhatták el. A beszélgetés után Csiszárné Baranyai Anita, a Zöldág Kulturális Egyesület elnöke mutatta be az Értéktár eddigi egyetlen helyi gasztronómiai különlegességét, a káposztás hajtókát, amelyet a hallgatóság meg is kóstolhatott Hefflerné Gáborné Bognár Gyöngyi képviselőasszonynak köszönhetően. A finom káposztás borkorcsolyához Kondics István borait kóstolhatták meg az érdeklődők. Az Értéktári Esték rendezvény-sorozatunkat 2018-ban is folytatni kívánjuk, melynek hatására remélhetőleg egyre több javaslat is érkezik az Értéktárunkba.

A 2017. évi tevékenységünkkel igen sikeres évet tudhatunk magunk mögött, amelynek folytatását igyekszünk méltóképp előirányozni. A terveink között szerepel egy helyi értékeket népszerűsítő kiadvány, szórólap elkészítése, amelyre 2017-ben nem került sor, valamint a törvényileg előírt feladatunkat jelentő értéktári javaslatok továbbra sem érkeztek a Bizottság elé, így további javaslatok gyűjtése is célunk a jövőben.

 Tisztelettel:

Kelt Litéren, 2018. január 18. **Fekete Tamás s. k.**

 a Litéri Települési Értéktár Bizottság elnöke